SET ปิดรูด 24 จุด นลท.ขายลดเสี่ยง วิตกสงครามรัสเซีย-ยูเครน
SET ปิดรูด 24 จุด ตามตปท. นลท.ขายลดเสี่ยง กังวลสถานการณ์ยูเครน-รัสเซีย รุนแรงขึ้น หลังทหารรัสเซียเข้ายึดโรงไฟฟ้านิวเคลียร์ซาปอริซเซีย
4 มี.ค. 2565

นายชัยพร น้อมพิทักษ์เจริญ รองกรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวลงตามทิศทางเดียวกับตลาดหุ้นต่างประเทศ จากความกังวลปฏิบัติการทางทหารของรัสเซียที่ยังคงเดินหน้าต่อเนื่องและมีความรุนแรงมากขึ้น โดยเฉพาะเหตุโจมตีโรงไฟฟ้านิวเคลียร์ซาปอริซเซีย (Zaporizhzhia) ในยูเครน ทำให้นักลงทุนเกิดความกังวลความเสี่ยงและความไม่แน่นอนหากสถานการณ์บานปลายออกไปจะส่งผลกระทบในวงกว้าง จึงมีแรงขายทำกำไรออกมาเพื่อลดความเสี่ยง
สำหรับแนวโน้มในสัปดาห์หน้ายมองว่าดัชนีอาจจะแกว่งตัวไซด์เวย์ โดยหากสถานการณ์ระหว่างรัสเซียและยูเครนไม่ได้รุนแรงมากขึ้นก็มีโอกาสที่ช่วงต้นสัปดาห์จะรีบาวด์ทางเทคนิคได้หลังจากลงไปแรง และคาดว่าจะแกว่งตัวไซด์เวย์เพื่อรอความคืบหน้าของสถานการณ์ ซึ่งเป็นปัจจัยหลักที่กระทบต่อการลงทุนในช่วงนี้ และสัปดาห์หน้ายังมีการประกาศตัวเลขเงินเฟ้อของสหรัฐฯที่จะต้องติดตามด้วยเช่นกัน
ทั้งนี้ให้แนวต้าน 1,690-1,700 จุด แนวรับ 1,660-1,670 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 4,061.40 ล้านบาท ปิดที่ 38.50 บาท ลดลง 1.50 บาท
BANPU มูลค่าการซื้อขาย 3,296.52 ล้านบาท ปิดที่ 11.70 บาท ลดลง 0.80 บาท
PTTEP มูลค่าการซื้อขาย 3,133.55 ล้านบาท ปิดที่ 150.50 บาท ราคาไม่เปลี่ยนแปลง
EA มูลค่าการซื้อขาย 2,414.65 ล้านบาท ปิดที่ 90.00 บาท ลดลง 1.00 บาท
KBANK มูลค่าการซื้อขาย 2,348.29 ล้านบาท ปิดที่ 161.00 บาท ลดลง 1.00 บาท